b'\n_START_ARTICLE_\nTheodor Busse\n_START_SECTION_\n\xc3\x8enceputuri\n_START_PARAGRAPH_\nBusse, care s-a n\xc4\x83scut la Frankfurt pe Odra, s-a \xc3\xaenrolat \xc3\xaen 1915 \xc3\xaen Armata Imperial\xc4\x83 German\xc4\x83, a fost repartizat ca ofi\xc8\x9ber cadet \xc3\xaen Regimentul de Grenadieri nr. 12 \xe2\x80\x9ePrinz Carl von Preu\xc3\x9fen\xe2\x80\x9d (Branderburg 2) al Armatei Prusace \xc8\x99i a ob\xc8\x9binut func\xc8\x9bii de comand\xc4\x83 \xc3\xaen februarie 1917. A luptat \xc3\xaen Primul R\xc4\x83zboi Mondial \xc8\x99i fost decorat pentru serviciile sale cu Crucea de Fier (ambele clase), cu Crucea de Cavaler cu spade a Ordinului Regal de Hohenzollern \xc8\x99i cu Insigna neagr\xc4\x83 pentru R\xc4\x83ni\xc8\x9bi. Avea gradul de locotenent (Leutnant) la momentul armisti\xc8\x9biului, iar dup\xc4\x83 armisti\xc8\x9biu a fost acceptat ca unul dintre cei 2.000 de ofi\xc8\x9beri \xc3\xaen noul Reichswehr, unde a avansat treptat constant \xc3\xaen rang. \xc3\x8en anul 1933, c\xc3\xa2nd Hitler a preluat puterea \xc3\xaen Germania, avea gradul de Oberleutnant. Fratele s\xc4\x83u era maiorul \xc8\x99i capelanul militar Alfred Heinrich Busse.\n_START_SECTION_\nActivitatea sa \xc3\xaen Al Doilea R\xc4\x83zboi Mondial\n_START_PARAGRAPH_\nLocotenent-colonelul Busse era ofi\xc8\x9ber \xc3\xaen Marele Stat Major al Armatei de Uscat (Heer) \xc3\xaen aprilie 1939 \xc8\x99i a urmat un program de instruire care a fost aprobat de \xc8\x99eful Statului Major General \xc3\xaen luna august. Programul s-a desf\xc4\x83\xc8\x99urat \xc3\xaen perioada 1 octombrie 1939 - 30 septembrie 1940. \xc3\x8entre anii 1940 \xc8\x99i 1942 a ocupat func\xc8\x9bia de primul ofi\xc8\x9ber de stat major (Erster Generalstabsoffizier) \xc8\x99i \xc8\x99ef al opera\xc8\x9biunilor \xc3\xaen cadrul Armatei a 11-a, care a fost dislocat\xc4\x83 pe Frontul de Est \xc8\x99i a fost condus\xc4\x83 pe r\xc3\xa2nd de generalii Eugen Ritter von Schobert \xc8\x99i Erich von Manstein (ulterior feldmare\xc8\x99al). Colonelul Busse a fost decorat la 19 septembrie 1941 cu Ordinul \xe2\x80\x9eSteaua Rom\xc3\xa2niei\xe2\x80\x9d cu spade, \xc3\xaen gradul de Comandor cu panglica de \xe2\x80\x9eVirtutea Militar\xc4\x83\xe2\x80\x9d \xe2\x80\x9epentru destoinicia \xc8\x99i devotamentul de care au dat dovad\xc4\x83 pe c\xc3\xa2mpul de lupt\xc4\x83 \xc3\xaen opera\xc8\x9biunile contra bol\xc8\x99evicilor \xc3\xaen colaborare cu trupele rom\xc3\xa2ne\xe2\x80\x9d._NEWLINE_A r\xc4\x83mas \xc3\xaen statul major al feldmare\xc8\x99alului von Manstein ca \xc8\x99ef al Biroului Opera\xc8\x9biuni din cadrul Grupului de Armate Don (noiembrie 1942 - februarie 1943) \xc8\x99i apoi ca \xc8\x99ef al Statului Major al Grupului de Armate Sud (februarie 1943 - martie 1944), ambele grupuri de armate lupt\xc3\xa2nd de pe Frontul de Est. \xc3\x8en martie 1943 a fost \xc3\xaenaintat la gradul de general-maior, iar \xc8\x99ase luni mai t\xc3\xa2rziu la gradul de general-locotenent. \xc3\x8en perioada \xc3\xaen care a servit \xc3\xaen Grupul de Armate Sud a fost decorat la 30 ianuarie 1944 cu Crucea de Cavaler al Crucii de Fier. Dup\xc4\x83 ce s-a aflat o scurt\xc4\x83 perioad\xc4\x83 de timp \xc3\xaen rezerva de comandan\xc8\x9bi, generalul Busse a fost numit la 10 iulie 1944 \xc3\xaen func\xc8\x9bia de comandant al Diviziei 121 Infanterie, iar, trei s\xc4\x83pt\xc4\x83m\xc3\xa2ni mai t\xc3\xa2rziu, la 1 august 1944 a devenit comandant al Corpului I Armat\xc4\x83. La 9 noiembrie 1944 a fost avansat la gradul de general de infanterie (General der Infanterie)._NEWLINE_Dup\xc4\x83 spargerea frontului de c\xc4\x83tre sovietici la Baran\xc3\xb3w Sandomierski generalul Busse a preluat la 20 ianuarie 1945 comanda Armatei a 9-a din cadrul Grupului de Armate Vistula la 20 ianuarie 1945, dar numirea sa nu a fost confirmat\xc4\x83 niciodat\xc4\x83. Se pare c\xc4\x83 era un lucru obi\xc8\x99nuit ca generalii comandan\xc8\x9bi ai unit\xc4\x83\xc8\x9bilor cu statut de armat\xc4\x83 s\xc4\x83 se afle \xc3\xaentr-o perioad\xc4\x83 de prob\xc4\x83 \xc3\xaenainte de numirea lor \xc3\xaen func\xc8\x9bia de comandant-\xc8\x99ef. Germania a capitulat necondi\xc8\x9bionat \xc3\xaenainte de expirarea perioadei de prob\xc4\x83 a lui Busse._NEWLINE_\xc3\x8en ultimele cinci luni ale r\xc4\x83zboiului, Busse a comandat Armata a 9-a, care f\xc4\x83cea parte din Grupul de Armate Vistula. \xc3\x8entruc\xc3\xa2t sovieticii au continuat s\xc4\x83 avanseze c\xc4\x83tre Germania, Armata a 9-a a luptat pentru a proteja capitala german\xc4\x83. Mai exact, Busse a comandat Armata 9 \xc3\xaen cursul B\xc4\x83t\xc4\x83liei de pe colinele Seelow \xc8\x99i al B\xc4\x83t\xc4\x83liei de la Oder-Neisse. \xc3\x8en acea perioad\xc4\x83 el i-ar fi spus superiorului s\xc4\x83u, generalul Heinrici, c\xc4\x83 \xe2\x80\x9edac\xc4\x83 am putea s\xc4\x83 r\xc4\x83m\xc3\xa2nem pe pozi\xc8\x9bii p\xc3\xa2n\xc4\x83 la sosirea americanilor, ne-am \xc3\xaendeplini misiunea fa\xc8\x9b\xc4\x83 de poporul nostru, fa\xc8\x9b\xc4\x83 de \xc8\x9bara noastr\xc4\x83 \xc8\x99i fa\xc8\x9b\xc4\x83 de Istorie\xe2\x80\x9d. \xc3\x8en timpul \xc8\x99edin\xc8\x9bei din 28 martie 1945 a conducerii Statului Major General cu Hitler, generalul Busse a fost bruftuluit agresiv de Hitler pentru e\xc8\x99ecul ofensivei de eliberare a K\xc3\xbcstrinului, un ora\xc8\x99 fortificat situat la est de Berlin. \xc3\x8en ap\xc4\x83rarea lui Busse s-a ridicat generalul Guderian (\xc8\x99eful Marelui Stat Major al Armatei de Uscat), care l-a \xc3\xaenfruntat pe F\xc3\xbchrer atunci c\xc3\xa2nd a spus c\xc4\x83 Busse a luptat cu for\xc8\x9b\xc4\x83 \xc8\x99i tenacitate, a\xc8\x99a cum trebuia s\xc4\x83 lupte un general, \xc3\xaen ciuda superiorit\xc4\x83\xc8\x9bii cople\xc8\x99itoare a adversarului. Hitler s-a \xc3\xaenfuriat \xc8\x99i l-a destituit pe Guderian, pe care l-a considerat vinovat de e\xc8\x99ecul ofensivei din est._NEWLINE_\xc3\x8en aprilie 1945, \xc3\xaen timpul B\xc4\x83t\xc4\x83liei Berlinului, Armata a 9-a a lui Busse a fost separat\xc4\x83 de armatele germane de pe flancurile sale \xc8\x99i aproape \xc3\xaenconjurat\xc4\x83 de for\xc8\x9bele sovietice. Generalul Gotthard Heinrici a \xc3\xaencercat de mai multe ori s\xc4\x83-l conving\xc4\x83 pe Busse s\xc4\x83 se retrag\xc4\x83, dar Busse a refuzat s\xc4\x83 ia \xc3\xaen considerare retragerea f\xc4\x83r\xc4\x83 un ordin expres din partea F\xc3\xbchrerului. \xc3\x8en cele din urm\xc4\x83, Armata a 9-a a lui Busee, alc\xc4\x83tuit\xc4\x83 din circa 200.000 de militari germani, a fost \xc3\xaempins\xc4\x83 \xc3\xaentr-o pung\xc4\x83 din P\xc4\x83durea Spree la sud de colinele Seelow \xc8\x99i la vest de Frankfurt pe Odra, unde a fost complet \xc3\xaenconjurat\xc4\x83 de dou\xc4\x83 unit\xc4\x83\xc8\x9bi avansate ale Armatei Sovietice ce se \xc3\xaendreptau c\xc4\x83tre Berlin. \xc3\x8en aceast\xc4\x83 pung\xc4\x83 tot mai str\xc3\xa2ns\xc4\x83 for\xc8\x9bele lui Busse au fost anihilate \xc3\xaen B\xc4\x83t\xc4\x83lia de la Halbe. De\xc8\x99i i s-a oferit capitularea, Busse a ordonat ultimelor sale unit\xc4\x83\xc8\x9bi de blindate s\xc4\x83 continue lupta pentru a se putea retrage spre vest. R\xc4\x83m\xc4\x83\xc8\x99i\xc8\x9bele armatei s-au retras prin  Massow, Kummersdorf, M\xc3\xa4rtensm\xc3\xbchle, Hennickendorf, Dobbrikow, Rieben \xc8\x99i Beelitz-Sch\xc3\xb6nefeld \xc8\x99i au reu\xc8\x99it \xc3\xaen cele din urm\xc4\x83, \xc3\xaen diminea\xc8\x9ba zilei de 1 mai, s\xc4\x83 fac\xc4\x83 jonc\xc8\x9biunea cu Armata a 12-a a generalului Walther Wenck la sud de Beelitz \xc8\x99i toate aceste unit\xc4\x83\xc8\x9bi reunite s-au retras spre vest c\xc4\x83tre Elba, au traversat podul par\xc8\x9bial distrus de la Tangerm\xc3\xbcnde \xc8\x99i s-au predat for\xc8\x9belor americane \xc3\xaentre 4 mai \xc8\x99i 7 mai 1945.\n_START_SECTION_\nDup\xc4\x83 r\xc4\x83zboi\n_START_PARAGRAPH_\n\xc3\x8en iulie 1945 generalul Busse a capturat de americani ca prizonier de r\xc4\x83zboi \xc8\x99i \xc3\xaenchis p\xc3\xa2n\xc4\x83 \xc3\xaen 1947 \xc3\xaen \xc3\xaenchisoarea alia\xc8\x9bilor din Landsberg am Lech. La procesul de la N\xc3\xbcrnberg mai mul\xc8\x9bi martori au fost \xc3\xaentreba\xc8\x9bi de ce au preluat conducerea unor unit\xc4\x83\xc8\x9bi militare atunci c\xc3\xa2nd situa\xc8\x9bia era deja disperat\xc4\x83. Busse a r\xc4\x83spuns c\xc4\x83 a fost impresionat atunci c\xc3\xa2nd a v\xc4\x83zut grupurile de concet\xc4\x83\xc8\x9beni dispera\xc8\x9bi care fugeau spre vest \xc8\x99i c\xc4\x83 dorea s\xc4\x83-i protejeze de inamicul care venea dinspre est. El a spus c\xc4\x83 a urmat exemplul altor c\xc3\xa2torva militari care ar fi preferat s\xc4\x83 moar\xc4\x83 dec\xc3\xa2t s\xc4\x83 capituleze._NEWLINE_Dup\xc4\x83 r\xc4\x83zboi, Busse a fost director al Ap\xc4\x83r\xc4\x83rii Civile a Germaniei de Vest, a scris \xc8\x99i publicat o serie de lucr\xc4\x83ri despre istoria militar\xc4\x83 a celui de-al Doilea R\xc4\x83zboi Mondial \xc8\x99i a fost implicat \xc3\xaen elaborarea Memorandumului de la Himmerod prin care s-a solicitat re\xc3\xaenarmarea Republicii Federale Germania \xc8\x99i \xc3\xaenfiin\xc8\x9barea Bundeswehr-ului. A lucrat \xc3\xaen cadrul Ministerului de Interne al RFG \xc8\x99i a participat la elaborarea legii privind serviciile de urgen\xc8\x9b\xc4\x83, care a pus bazele cooper\xc4\x83rii civil-militare \xc3\xaen situa\xc8\x9bii de calamit\xc4\x83\xc8\x9bi \xc8\x99i de r\xc4\x83zboi. El a ini\xc8\x9biat construirea bunc\xc4\x83rului guvernamental din valea Ahr prin activitatea desf\xc4\x83\xc8\x99urat\xc4\x83 \xc3\xaen cadrul Ministerului de Interne. Chiar \xc3\xaenainte de finalizarea acestuia Busse a fost pensionat deoarece contractul s\xc4\x83u de consultan\xc8\x9b\xc4\x83 a expirat. Cu toate acestea, el a fost reactivat la scurt\xc4\x83 vreme, la cererea personal\xc4\x83 a ministrului federal de interne, pentru a ocupa o func\xc8\x9bie important\xc4\x83 \xc3\xaentr-un moment critic: \xc3\xaen cadrul primului exerci\xc8\x9biu NATO \xe2\x80\x9eFallex 66\xe2\x80\x9d desf\xc4\x83\xc8\x99urat \xc3\xaen 1966 \xc3\xaen bunc\xc4\x83rul guvernamental, el a preluat conducerea general\xc4\x83 a grupului german._NEWLINE_Busse a \xc3\xaentre\xc8\x9binut o prietenie profund\xc4\x83 cu Walther Wenck \xc8\x99i Erich von Manstein.'